Vito Volterra
Vito Volterra, 3.5.1860-11.10.1940, italiensk matematiker og fysiker, professor ved universitetet i Pisa 1883-92, i Torino 1892-1900 og i Rom 1900-31; senator 1905. Volterras arbejder om integralligninger og "linjefunktioner" (senere kaldt funktionaler) havde stor indflydelse på funktionalanalysens fremkomst. Han gav desuden betydningsfulde bidrag til celest mekanik, elasticitetsteori og biometri. Volterra foreslog som den første at benytte helium i stedet for brint i luftskibe under 1. Verdenskrig.